En stund het det seg at Sahara vokste sørover med en fart av 5-6 km i året. Misforståelsen skyldtes en undersøkelse gjort av Hugh Lamprey i 1975. Etter en tørkekatastrofe i Nord-Sudan fikk han i oppdrag av Sudans regjering å kartlegge grensen for den nubiske ørken. I noen dager krysset Lamprey over området i et leid småfly. Han orienterte seg etter et 17 år gammelt nedbørskart, og mente ørkengrensen hadde flyttet seg 90 km lenger sør, dvs. med en gjennomsnittsfart på 5-6 km årlig. Oppdragsgiveren ba da FN om hjelp, og opplysningen om ørkenes angivelige fremmarsj ble grunnpillaren i FN-konferansen i 1977.